Jennifer Love Hewitt

Šeima

J. L. Hewitt gimė Waco, Teksase, italų kilmės Patricios Mae ir iš Vokietijos kilusio Herberto Danielio Hewitto šeimoje. Tėvai vėliau išsiskyrė ir Jennifer augo Nolanville mieste, Teksase.
Ji turi vyresnį brolį Toddą Hewittą.

Karjeros pradžia

Jennifer karjera prasidėjo nuo muzikos. Pirmą kartą ji ant scenos užlipo būdama trejų. Penkerių pradėjo lankyti baleto pamokas, o devynerių tapo Texas Show Team nare. Po metų ji laimėjo Texas Our Little Miss Talent konkursą ir su motina persikėlė į Los Andželą, kad galėtų tobulinti savo kaip dainininkės ir aktorės įgūdžius.

Aktorės karjera

Persikėlusi į Los Anželą, Jennifer epizodiškai vaidino daugiau kaip dvidešimtyje televizijos serialų. Pirmuoju žymesniu jos vaidmeniu tapo pasirodymas Walt Disney seriale vaikams Kids Incorporated (1989–1991), kur ji buvo pristatoma kaip Love Hewitt. Vėliau ji epizodiškai pasirodė serialuose Shaky Ground (1992–1993), The Byrds of Paradise (1994), McKenna (1994–1995), kol gavo Sarah Reeves vaidmenį Fox Broadcasting Company televizijos seriale Party of Five (1995–1999).
Debiutas kine buvo vaidmuo filme Munchie (1992). 1997 m. Jennifer nusifilmavo itin populiariu tapusiame siaubo filme „Žinau ką veikei aną vasarą“ bei kartu su jame vaidinusiais aktoriais Sarah Michelle Gellar, Ryanu Phillippe bei Freddie Prinze Jaunesniuoju tapo vienais populiariausių jaunųjų aktorių JAV. 1998 metais sukurtas filmo tęsinys „Vis dar žinau ką veikei aną vasarą“ nepakartojo pirmtako sėkmės, tačiau įtvirtino Hewitt, kaip žvaigždės, statusą.
2001 m. ji kartu su Sigourney Weaver vaidino komedijoje Širdžių ėdikės bei nusifilmavo atlikėjo Enrique Iglesias dainos „Hero“ vaizdo klipe.
2005 m. ji gavo vaidmenį seriale Ghost Whisper, kuriame jos personažas Melinda Gordon turi galią bendrauti su vėlėmis.

Muzikinė karjera

Jennifer atlieka pop stiliaus muziką ir dažnai įrašinėja dainas kino filmams, kuriuose pati vaidina. Pirmąjį albumą Love Songs Jennifer Love Hewitt įrašė sulaukusi dvylikos. Jis buvo išleistas tik Japonijoje, kur sulaukė nemažo populiarumo.
1995 m. gavusi vaidmenį seriale Party of Five, ji pasirašė sutartį su Atlantic Records ir spalio mėnesį išleido antrąjį albumą Let‘s Go Bang.
Jenifer skiriant daugiau dėmesio aktorystei, o ne muzikai, jos kitas albumas bei singlas „No Ordinary Love“ nepateko į populiariausiųjų sąrašus ir Atlantic Records nutraukė su ja sutartį.
Po trejų metų pertraukos, 1999 m. ji įrašė dainą „How Do I Deal“ filmui Vis dar žinai ką veikei aną vasarą. Kūrinys tapo pirmuoju, patekusiu į populiariausiųjų sąrašus: 59-oji vieta Billboard Hot 100, 36-oji vieta Top 40 Mainstream ir 8-oji pozicija Australijoje.
2002 m. Hewitt pasirašė sutartį su Jive Records ir išleido ketvirtąjį solo albumą, prie kurio kūrimo prisidėjo prodiuserė ir dainų autorė Meredith Brooks. Pirmasis singlas „BareNaked“ tapo jos populiariausiu kūriniu, pasiekusiu 24-ą vietą Bubbling Under Hot 100 tope ir padėjusiu albumui pasiekti 37-ą vietą Billboard 200 bei 31-ą – Australijoje. Antrasis singlas „Can I Go Now“ JAV nepateko į topus, bet užėmė 8-ą vietą Olandijoje ir 12-ą – Australijoje.
Nuo 2003 m. Jennifer Love Hewitt nevykdė jokios aktyvios muzikins veiklos, tik išleido rinktinę Cool With You: The Platinum Collection, skirtą Azijos rinkai.
2004 m. ji įrašė dvi dainas „Love Will Show You Everything“ ir „Take My Heart Back“ filmo If Only garso takeliui.
2009 m. interviu Jennifer pareiškė ketinanti įrašyti kantri stiliaus albumą, tačiau tai ir liko planais. faktiškai ji visiškai nutolo nuo muzikos, tik 2013 m. įrašė dainą „I'm a Woman“, skirtą serialo „Klientų sąrašas“ 2-ajam sezonui.

Asmeninis gyvenimas

2007 m. buvo susižadėjusi su škotų aktoriumi Rossu McCallu, su kuriuo išsiskyrė 2008-aisiais. Yra futbolo klubo Celtic F.C. gerbėja.
2010 m. kovo mėnesį išleido knygą The Day I Shot Cupid.
2013 m. ištekėjo už aktoriaus Bian Hallisay, su kuriuo susipažino vaidindama filme „Klientų sąrašas“. 2013 m. jie susilaukė dukters, o 2015 m. – sūnaus.

Populiarumas

Nuo 1997 m. ji nuolatos renkama į įvairių žurnalų seksualiausių pasaulio moterų sąrašus.